Rasketel aegadel on puhkenud uus gripiversioon - seagripp, mis mõnede vaatlejate sõnul võib kasvada üle pandeemiaks. Paanika-ajastu vaimus kantud sõnum läheb meediale küll hästi peale, kuid mõned arengud äratavad siiski tähelepanu. Uus viirusversioon ei ole mitte ainult muutnud riigimehi ja piiriametnikke valvsaks, vaid väljaspool Mehhikot Euroopas on olemas ka esimesed nakkuskahtlusega haigestunud. Aga siin blogis siiski  Aasiast.    Aasias pole seni veel ühtki kinnitust nakatanute kohta leidunud, kuid esimesed kahtlusjuhtumid on juba ette tulnud. Hong Kongi Tervishoiuamet teatas täna, et alates 25.aprillist, mil kõrgendati tähelepanu seagripi suhtes, on leidunud 3 nakkuskahtlusega isikut, kellest 2 puhul on tõenäosus, et tegemist on seagrippi nakatumisega. 1 isiku testid on veel uurimisel. Tegemist on 27-aastase naisterahvaga, kes väisas hiljuti San Franciscot ning täheldas enda puhul hingamisporbleeme. Malaisias  äratas tähelepanu 7 äsja USAst tagasitulnud isikut, kes aga osutusid puhasteks. Aasia suurtemates lennujaamades on olukord sarnane SARS puhkemisega 2003.aastal.    Okeaanis on Uus-Meremaal samuti leidunud nakkuskahtlus. Pärast reisi Mehhikosse võeti uurimise alla kaks uusmeremaalast, kes viidi Austraaliasse haiglasse põhjalikemale uuringutele.    Taani leht Jyllands Posten vahendab WHO avaldust, mille kohaselt on Aasia paremini valmistunud seagripiga võitlemiseks, sest hiljutised viirusjuhtumid (SARS ja linnugripp) on andnud sellele piirkonnale paremad kogemused. Kindlasti nii see on, kuid näiteks eile oli BBC News uudislõik, kus öeldi, et kuigi seagripp on täna Mehhikos tsentraliseerunud, võib selle algne lähtekoht olla hoopis Aasias.    Hiina, Tai ja Indoneesia on aga teatanud, et nad peatavad sealiha sisseveo USAst. Sellega seoses meenub mulle Lõuna-Korea, kus aasta eest olid Lõuna-Korea põllumehed Seoulis organiseerimas  ulatuslikke ja inimeste elu tugevalt häirivaid demonstratsioone. Põhjus oli selles, et kohalikud põllumehed olid vastu imporditavale USA loomalihale, mille sissevedu oli peatatud 6 aasta eest, kuid mille müügi taastamine oli üheks oluliseks osaks USA ja Lõuna-Korea vabakaubanduslepingust. Toona veel Hiinas olles ütlesid korealased mulle täiesti tõsimeelselt, et USA loomaliha importimisega nakatuvad nende sead uute pisikutega, mille uued mutantsioonid on ohtlikud Lõuna-Korea veistele. Nüüd on peale Lõuna-Korea ka  Hiina ja Tai end valvsamaks muutnud.    Hiinas on seagripp võetud suure tähelepanu alla. Näiteks Xinhua uudisteagentuuri hiinakeelses versioonis on pealehe (seisuga 27.aprill) esiuudiseks seagripp ning lehel klõpsates avaneb eraldi rubriik seagripist. Sellised eraldi rubriigid tähendavad Xinhua puhul kõrgendatud tähelepanu alla võtmist.    WHO Manila kontori pressiesindaja Peter Cordingley ütleb  samas JP artiklis, et kõik maailma riigid on ohus. Just siis, kui majandusraskustes tekkisid paljudes riikides esimesed valguskiired, tabab meid uus proovikivi - seagripp.